description: Анализът е публикуван във фейсбук профила на автора.

title: За 1 % шанс или в навечерието на кампанията за вицепрезидент

maintext:
Фотограф: Юлия Лазарова
Утре президентската кампания на най-голямата партийна машина приключва. Преминаваме към формалната церемония по инсталиране на бъдещия вицепрезидент на страната ни. Но, както каза г-н Цветанов, има 1% шанс това да се промени. Нека поясня:Реалната кампания не е за това кой да бъде президент. Кампанията е за всякакви други неща, включително, окончателното изпразване на президентската институция от съдържание. Този процес започна с предложението на управляващите предизборните кампании, предвидени в ИК да се намалят на 3 от сегашните 4 седмици, които идвали много. Мина през отказа на най-голямата партия да посочи свой кандидат и то с демонстративно анти-политичното обяснение за ретроградния Меркурий. Мина през популирането на кандидатското поле с всякакви покемони (да припомним: анимационен монстър, изваден от нечий джоб), които трябва да забавляват, отвличат вниманието, дразнят, объркват, но при всички положения - да убиват усещането за смисъл под общия знаменател "родил съм се с ГЕРБ, с ГЕРБ ще умра", както обяви Митьо Пищова, който декларира, че се кандидатира, но ще гласува за кандидата на ГЕРБ.Минава и през все по-явната демонстрация на нежеланието на потенциалните кандидати от ГЕРБ да влязат в ролята на Плевнелиев. И утре ще приключи с обявяване на името на онзи, който е изтеглил късата клечка.В тази кампания убедено участват и останалите "системни" партии. Дори да не са извадили очевидни покемони, цялостният им подход говори за голяма усмотрителност да не би да предявят реална претенция да бъдат алтернатива на съществуващия модел на упражняване на власт. Целите им включват да си измерят електоратите, вътрешните лобита да си разчистят сметките, да се позиционират за договарянето на ново разпределение на порциите в този парламент и да подготвят почвата за архитектурата на бъдещия в новите геополитически условия и пр. и пр. Но никой не иска да вземе президентското място и негласният общ консенсус е, че е най-добре то да бъде фактически опразнено.Посланието е, че формално в конституцията може да пише всякакви неща, но реално властта е в едни ръце. Цялата власт. Борисов дълго време се колебаеше откъде да упражнява тази власт – дали от северната или от южната страна на Ларгото и избра да си остане на север. Съответно, сега ни е определено да станем свидетели на назначаването на вице-президент. Защото, вице-президентът е онзи, който става държавен глава, само ако настъпи липсата на титуляр. А реалният титуляр е друг – онзи, който държи цялата власт.Ако Борисов беше решил, че му е време да мигрира през Ларгото, вероятно сега щяхме да бъдем облъчвани със спешната необходимост от преминаване към президентска република. Но както и да го наричаме на хартия, то все повече заприличва на джамахирия, която вместо на петрол, мирише на печени чушки и други местни специфики.Ако цялата тази кампания вече си е казала думата и вие се чудите – а какво пък е толкова значението на президента, да припомним на максимално човешки език. От години се натъртва как имало било дисбаланс между правомощията на президента и прекия му избор. Онова, което се пропуска в това клише, е обстоятелството, че реалната власт на президента е кризисна и, съответно съществените му правомощия са резервни. Президентът е пазител на конституционния ред от последна линия. Когато нормалните механизми за реализиране на българската държавност в предвидения от конституцията модел, включително върховенството на правото, разделението на властите, интегритета на институциите и националната сигурност в широк смисъл, дадат на късо, тогава идва ред на президента да се намеси. През останалото време, той е една "спяща" конституционна потенция и упражнява церемониални функции. Ако трябва да формулираме най-кратко конституционната длъжностна характеристика на президента, тя е - "онзи, който казва НЕ". Съответно, неговата свръх-легитимност, почерпена от прекия му избор, съвсем не е недоразумение, тя е резерв за време на криза. Когато президентът трябва да защити българската конституционна държавност, той трябва да може да го стори със силата на милионите, които са гласували за него.Вместо това, колективното усилие, е да бъде инсталиран поддакващ оберкелнер. Причината за това е крещящо очевидна – българската държавност е в задълбочаваща се криза и колективната воля на мнозинството от "властовата ни класа" е да се възползва и продължи това положение на нещата. Нивата на корупция и развала на институциите у нас отдавна са достигнали нивата на захват на държавата от мафията. И това не е метафора, признава се от Световната Банка, под сурдинка от трезвите умове в ЕК, последно в един доклад на ЦИД, вижда се от съюзническите посолства и служби, но на тях не им е до нас, освен когато им дотрябва плац-дарм за някоя ариергардна маневра. Промените в геополитическата среда пък отварят вратата този захват да премине от нашата мафия към чужди сили в рамките на няколко дискретни хибридни хода. И това също не е метафора. Ако някой мисли, че в аферите КТБ, Булгартабак, "Белене", действията на ВТБ и пр. става дума просто за изпомпване на пари, греши: става дума за преместване на властови потенциали, с които се измества и курсът на българската държавна гемийка.В този момент, тези президентски избори са заредени с риска от разбъркване на така подредения пасианс. Това, че изборите са точно за бранителя на конституцията, че са преки и мажоритарни, е един доста незаслужен от нас подарък от съдбата – момент, в който можем да се осъзнаем и да опитаме да противодействаме на превръщането си в джамахирия с мирис на печен пипер.Освен покемони, на сцената има един двама кандидати, които имат потенциала да осъзнаят картината, която скицирам (и тук не изключвам някои хора в ГЕРБ). Всеки един от тях е тежко обременен от подкрепящите го котерии от коальори, които искат просто да се наместят по-добре на софрата, но не и да поставят статуквото под съмнение. Идва краткият исторически прозорец, в който тези хора могат да хвърлят заешките костюмчета, да скъсат със своите партийни приятели и роднини и да бръкнат с пръст в раната. С което реално да издигнат кандидатурата си за "онзи, който да каже не" на захвата на българската държавност.Та, докато за едни кампанията е за вице, за нас тя е възможност да излезем от играта на метафори и приспивни клишета и да се сблъскаме челно с реалностите. Да бъдем оптимисти: когато става дума за подобни повратни моменти и шансове от 1% не са никак малко.


description: 30-годишният IT специалист от Ловеч Филип Филипов описва импулса, който го тласна към участието в първото издание на най-тежкото състезание по планинско бягане в България.

title: Филип Филипов - от бегаческата култура на Дъблин до победата в "Пирин ултра"

maintext:
Филип Филипов и Антония Григорова си почиват по пътя към финала на "Пирин ултра"
[kameliya-atanasova.com]
Филипов разказва, че от момента, в който тръгнали заедно от хижа Яворов, с Григорова не са се разделяли никъде по трасето
[kameliya-atanasova.com]
Недоспиването се оказа най-големият проблем за двамата победители, но Филипов казва, че "в нито един момент не ми се случи да вървя и да заспивам"
[kameliya-atanasova.com]
Антония Григорова и Филип Филипов се запознали на хижа Яворов, но си допаднали като темпо и характери и успешно преодоляха заедно последните 50 км
[kameliya-atanasova.com]
Първите победители на дългата дистанция на "Пирин ултра"
[kameliya-atanasova.com]
Когато разбрах, че ще има ултрамаратон в Пирин първата ми работа беше да си освободя дните около него и да си купя самолетен билет. Пирин е моята планина, където съм готов да се завръщам по всяко време.Така IT специалистът Филип Филипов описва импулса, който го тласна към участието в първото издание на най-тежкото състезание по планинско бягане в България "Пирин ултра".Той не само дойде и видя, но и спечели надпреварата, като завърши наравно с новата звезда на планинските бягания Антония Григорова. Миналия уикенд двамата финишираха заедно на площада в Банско, хванати триумфално за ръце след изтощителното 38-часово изпитание. Само още четирима участници успяха да преодолеят 150-километровото трасе.За родения в Ловеч бегач определението "дойде" е равносилно на прибиране в родината. От няколко години той работи в Дъблин в областта на киберсигурността на големите софтуерни компании. Затова и името му не е сред познатите, когато става въпрос за планински бягания в България. А и той самият до неотдавна е имал друго хоби.Филипов се занимавал с алпинизъм и катерене, но липсата на подходящи планини в Ирландия довело до естественото преориентиране. Той започнал да се занимава с планинско бягане, което е новата му страст."Дъблин прилича малко на София - заобиколен е от планини, но са значително по-ниски от Витоша. Но пък са идеални за бягания - позволяват лесно да стигнеш до тях и да направиш тренировка", споделя възпитаникът на Американския университет в Благоевград."Времето целогодишно е подходящо за бягания, не вали колкото в Англия, температурите се движат около 20 градуса. Освен това има много силно развита бегаческа култура. Има стотици групи за тичане. Винаги можеш да намериш подходящата среда от подходящите хора", допълва той.Постепенно подобрява възможностите си и стартовете в ултрамаратоните идват като логичен резултат от постоянните тренировки. Миналата година участва в 193-километровия "Кериуей ултра", през тази година има участие в още едно 140-километрово състезание. "Аз обичам да бягам, харесва ми и нямам високи цели или амбиции. Няма значение дали ще завърша първи или 31-ви. Бягам за удоволствие", допълва той.В България е участвал във "Витоша 100", има и едно незавършено участие в "Трявна ултра". Няколко пъти е бягал в шосейни маратони, като тази година за трети път е участвал в маратона на Дъблин. Но това, което наистина му доставя удоволствие е да бъде в планините."Пирин е моята планина. Когато се занимавах с алпинизъм и живеех в България, прекарвах поне 6-7 пъти на сезона там", казва той. "Пирин ултра" е най-новото състезание на картата на все по-развиващия се календар от екстремни изпитания и по всеобщо мнение е най-трудното. За това говори и малкият брой завършили участници, тъй като освен дългото разстояние те трябваше да се справят и с огромната денивелация."Бях разглеждал трасето и очаквах да е трудно, не беше нещо, което да не съм предвидил, защото познавам планината много добре. Знаех как да се справя и бяха абсолютно уверен, че ще завърша. Като изключим връх Пирин, който няма място в такова състезание, останалата част беше много добре подбрана", казва Филипов.Едно от сериозните изпитания в късния септември се оказаха ниските нощни температури, които принудиха организаторите да въведат ден преди старта нови завишени изисквания за облеклото. За Филипов обаче това не се оказва особено предизвикателство."Аз нямам голям проблем с температурните разлики. Докато повечето участници трябваше да носят допълнително облекло, аз застанах на старта (в 24.00 часа) с къси гащи. Изглеждах малко странно на фона на останалите бегачи с клинове. Студеното не ми е влияе. А и всъщност само първата нощ беше студено, втората ми се стори топло", разказва той.Това, което обаче се оказва по-голямо изпитание не само за него, но и за останалите участници е продължителността на състезанието и безсънието."Стартът беше в полунощ, а аз бях станал в 8 часа сутринта - т.е. 16 часа преди това. Като се добавят 38 часа състезание означава, че не съм спал 54 последователни часа. Спеше ми се, но в нито един момент не ми се случи да вървя и да заспивам, както е станало при Антония", разказва той.Запознанството с Григорова, която тази година спечели "Витоша 100" и "Персенк ултра", става съвсем случайно. Когато пристига на хижа Яворов, тя тъкмо се е събудила от двучасовата си почивка "Бях чувал за нея, но не я познавах. Знаех, че съм близо до водещите състезатели, но нямах представа колко. Когато пристигнах на хижата, тя се показа и беше готова да тръгва. Така се запознахме. Тръгнахме заедно по останалата част от трасето, за да можем да се държим будни", казва той.Много бързо между двамата се оформя партньорство, което доведе до съвместното им завършване на състезанието с еднакво време. Подобно нещо е въпрос на късмет, тъй като в планината може и да не попаднеш на кооперативен и приятен партньор."Допаднахме си като темпо и характери. Когато бягаш може да попаднеш на някой, който е с опак характер и те дразни. Но в случая стана точно обратното - паснахме си и от хижа Яворов до финала бягахме заедно. Не сме се разделяли в нито един момент. Искам да й благодаря за всичко, което направи в последните 50 километра. Тя е супер човек и състезател", казва Филипов.Филипов има желание да участва и в други български ултрамаратони, като "Персенк ултра" в Родопите, но пък летният сезон така или иначе е натоварен с множество състезания. "Програмата е наситена през юли и август, защото са предпочитаните месеци от организаторите. Може би по-нататък ще успея да намеря време и за "Персенк", казва той.Вероятно това би се случило, ако се прибере някой ден за постоянно в България. Засега е сигурен, че няма да остане дълго в Дъблин, защото "това не е моето място, след като няма планини". А по отношение на любовта си към Пирин допълва: "Ако сега определят дата за следващото състезание, бих се записал веднага".

fasttext_language: bg


title: Фотогалерия: Изложението Grand Auto 2016 беше открито във Варна

maintext:
1/13 снимки в галерията Изложението за автомобили и мотоциклети Grand Auto 2016 бе открито във Варна. От 6 до 16 октомври вносителите на 25 световни марки ще експонират в Grand Mall новите си модели на площ от 3 513 кв.
Ще бъдат представени машини от всички класове – от луксозните лимузини на премиум сегмента до най-икономичните градски коли и скутери, дори и модните ховърбордове.
Фотограф: Grand Auto 2016


title: Десетки турски дипломати са поискали убежище в Германия след опита за преврат от юли

maintext:
Тази статия е част от темата "Опит за преврат в Турция"
Десетки турски дипломати, военни офицери и техните семейства са поискали да получат убежище в Германия след опита за преврат на 15 юли , съобщи БТА.
По информация от германското министерство на вътрешните работи 35 притежатели на турски дипломатически паспорти официално са подали документи за убежище. Не се посочват подробности за самоличността на търсещите убежище, техните постове или статута на техните молби.
Анкара отзова десетки дипломати и военни служители след проваления опит за преврат заради подозрения за връзки със сочената от турските власти за терористичната организация "Фето" на Фетхуллах Гюлен> Според властите тя е организирала опита за преврат. Много заподозрени потърсиха убежище в европейски страни, включително военният аташе в Берлин полковник Айхан Даглъ.
Германското вътрешно министерство заяви, че всяко искане за екстрадиция от турското правителство ще бъде разглеждано поотделно от висшите регионални съдилища.


title: Архивите в цялата страна отварят врати за своята 65-годишнина

maintext: Държаните архиви в цяла България отварят вратите си днес, по случай отбелязването на 65 години от основаването на Държавна агенция "Архиви" и професионалният празник на българските архивисти.Архивите са подготвили специални програми за своите посетители, като официалното начало на "Денят на отворените врати" е в 11 часа и ще приключи в 17 часа.В цялата страна са предвидени срещи с ученици и студенти, които да бъдат запознати с държавните архиви, тяхното значение и работата с тях. Ще бъдат показани методите за реставрация и дигитализация на документите, а в много от градовете ще се открият и тематични изложби.В София честването ще започне с пресконференция в сградата на Централния държавен архив на ул. "Московска" № 5. В читалните ще бъдат показани уникални и особено ценни документи, като посетителите ще могат да надникат и във архивните хранилища.В Централния архив от 17 часа ще бъде открита изложбата "Изкуство в архивите, която представя художествените произведения от архивните хранилища.Документална изложба посветена на военните действия в Добружа през 1916 г. Ще бъде показана в Държавният военноисторически архив във Велико Търново, където ще се състои и среща с бивши служители на архива.В Ямбол ще се проведат беседи с ученици на тема "Киното преди половин век", а учениците и студентите в Кържадли ще разберат как могат да ползват архивите по време на своето обучение.Инициативата има за цел да насочи общественото внимание към архивите и да припомни тяхното значение като културно и историческо богатство. Денят на отворените врати се организира съвместно от Държавна агенция "Архиви" и организацията "Джуниър Ачийвмънт" България.


description: Каква е днешната политика, рокендрол или чалга не знам. Президентът (1997 – 2002 година) Петър Стоянов пред БНТ

title: Цитат на деня: Каква е днешната политика - рокендрол или чалга, не знам.

maintext:
Фотограф: Анелия Николова
Каква е днешната политика, рокендрол или чалга не знам.Президентът (1997 – 2002 година) Петър Стоянов пред БНТТой разказа история как едно време, когато за една мома нищо друго хубаво не можело да се каже, се посочвало, че обича майка си и баща си. "Част от кандидатите за властта сигурно обичат майка си и бащата си, но трябва да имат и някакви други качества. Всеки човек е необикновен, но не всички, всичко можем", посочи Стоянов. Той призова политиците, които не могат да помогнат на страната си, поне да не вреди.Според него политиката е сериозно занимание и за това не приема израза играя за президент или за кмет. Стоянов се възмути, че в България глупостта се възприема като норма.Попитан кой е виновен за неуспеха на опозицията в първите години на демокрацията, президентът обяви, че просто младите политици не са били подготвени, докато представителите на висшия партиен елит и функционерите на спецслужбите са имали сериозна подготовка.В заключение, Стоянов посочи, че ако българите спрат да вярват на демагозите, пред страната има сериозен път напред.


title: ЦИК разкрива още 18 изборни секции във Великобритания

maintext:
Снимката е архивна
Фотограф: Юлия Лазарова
Изборни секции във Великобритания (от сайта на МВнР):
Лондон - посолство, Стратфорд, Тотнъм, Баркинг, Уимбълдън, Кройдън, Йилинг Бродуей, Ууд Грийн, Сатън, Сърбитън - ТУК
Ковънтри - ТУК
Имингъм - ТУК
Честър - ТУК
Глостър - ТУК
Чатам - ТУК
Тънбридж Уелс - ТУК
Норич - ТУК
Манчестър - ТУК
Бирмингам - ТУК
Бристол - ТУК
Оксфорд - ТУК
Кеймбридж - ТУК
Саутхемптън - ТУК
Брайтън - ТУК
Нотингам- ТУК
Нюкасъл на тайн - ТУК
Екситър - ТУК
Лиидс - ТУК
Единбург - ТУК
Глазгоу - ТУК
Абърдиин - ТУК
Дънди - ТУК
Кардиф - ТУК
Арма - ТУК
Новообразувани:
Лондон-посолство 3, Лондон-посолство 4, Лондон-Хароу, Лондон-Ханслоу, Лондон-Лейтънстоун, Лондон-Уолтъмстоу (6 секции) - ТУК
Бишъпс Стортфорд - ТУК
Борнмут - ТУК
Колчестер, Университет Есекс - ТУК
Флийтууд - ТУК
Хемел-Хемпстед - ТУК
Хъл - ТУК
Питърбъроу - ТУК
Портсмут - ТУК
Рединг - ТУК
Шефилд - ТУК
Мейдстоун - ТУК
Стафорд - ТУК
С решение от петък, 28 октомври, Централната избирателна комисия разкрива нови 18 секции, където българските граждани във Великобритания ще могат да упражнят правото си на вот в президентските избори следващата седмица. Така изборните секции на Острова стават над 50.Секции в деня на избора - 6 ноември - ще има и в Бишъпс Сортфорд; Борнмут; Колчестър, Университет Есекс; Флийтууд; Хемел-Хемпстед; Хъл; Питърбъроу; Портсмут; Рединг; Шефилд; Мейдстоун; Стафорд, както и още шест в Лондон.Разкриването на допълнителни секции стана възможно след спешен ремонт на Изборния кодекс тази седмица, при който отпадна ограничението за разкриване на до 35 изборни пункта в чужди държави. Промяната обаче важи само за страни в ЕС, така че в САЩ, Канада и Турция лимитът остава.Министерството на външните работи публикува на страницата си секциите и решенията с адресите им за всички държави, където ще бъдат разкрити такива. Там вече са допълнени и новите локации за Великобритания.


description: Селекцията на "Световните снимки на деня" днес е на дежурния фоторепортер Юлия Лазарова.

title: Фотогалерия: Световните снимки на деня - 27 октомври 2016 г.

maintext: 1/20 снимки в галерията Модел представя част от колекцията на Амир Слама по време на Седмицата на модата в Сао Пауло, Бразилия.


description: Но няма проблем, ние сме виновни, че за десет години на власт г-н Борисов не се научи да поема отгорност", написа лидерът на ДСБ в социалната мрежа Фейсбук.

title: Радан Кънев: "ДСБ ми е виновно" звучи фалшиво като дебат Цачева-Радев

maintext:
Фотограф: Цветелина Белутова
"Извинителният режим "ДСБ ми е виновно" е изтъркан и фалшив като дебат между Цачева и Радев." Това написа лидерът на ДСБ Радан Кънев в профила си във Фейсбук, след като по-рано днес премиерът Бойко Борисов заяви, че партията е отговорна, че Росен Плевнелеив не е кандидат за втори президентски мандат "Но няма проблем, ние сме виновни, че за десет години на власт г-н Борисов не се научи да поема отгорност. И за това, че "началниците" са му набили канчето за системните протурски и проруски позиции, пак ние сме виновни", пише лидерът на ДСБ.Днес пред журналисти в Брюксел Борисов припомни, че през май ДСБ призова прозападно обединение от партии да подкрепи Плевнелиев като независим кандидат. ""Това уби кандидатурата за втори мандат на Плевнелиев, щях да стоя и за втори мандат за него. Съжалявам, че там ни проиграха с много хитър и техничен ход", бяха думите на Борисов.


description: Служители на Комисията за защита на конкуренцията (КЗК) са извършили днес проверка на място в офисите на фирма "Метро Кеш енд Кери България" ЕООД в София, както и дружества от икономическата група на търговска верига "Фантастико", съобщиха от комисията.

title: Комисията по конкуренцията влезе в офисите на "Метро" и "Фантастико"

maintext:
Председателят на антимонополния регулатор Юлия Ненкова предупреди, че предстоят проверки и на пазара на лекарствата, както и в банките.
Фотограф: Надежда Чипева
Служители на Комисията за защита на конкуренцията (КЗК) са извършили днес едновременна проверка на място в офисите на фирма "Метро Кеш енд Кери България" ЕООД в София, както и дружества от икономическата група на търговска верига "Фантастико", съобщиха от комисията.
Действията на комисията са резултат от проучванията по преписка, образувана след самосезиране, в което се съдържат твърдения за нарушения на чл. 15 от Закона за защита на конкуренцията, който забранява всякакви споразумения и съгласувани практики между предприятията.
Целта на проверката на място е да се потърсят преки и косвени доказателства за евентуално извършено нарушение в областта на забранените споразумения, решения и съгласувани практики. В случай, че събраните доказателства потвърдят наличието на нарушение, комисията ще предяви на ответните дружества твърдения за това.
Този месец комисията предяви твърдение за картел на шест производителя на горива, а председателят й Юлия Ненкова съобщи пред икономическата комисия в парламента, че предстоят проверки в търговски вериги, банки и дружества, работещи на пазара на лекарства.Още през май старото ръководство на комисията обяви, че започва разследване на големите търговски вериги заради съмнения за картел. Повод станаха т.нар. собствени марки на някои основни продукти, които са по-евтини от останалите. Сред заподозрените тогава бяха "Кауфланд България", "Билла България", "Лидл България" и "Метро Кеш енд Кери България".


description: "Благодаря на българската армия, че предоставя на нашите елитни спортисти не само по-добри условия за подготовка, но и възможност да продължат с една добра кариера, след като приключат състезателната си дейност. Това показва, че нашата държава наистина знае как да се грижи за тези, които защитават честта й по време на големите спортни състезания."Красен Кралев, министър на младежта и спорта.

title: Цитат на деня: Нашата държава знае как да се грижи за спортистите, които защитават честта й

maintext:
Красен Кралев заяви, че българската армия е чудесна възможност за кариера след спорта
[LAP.bg]
"Благодаря на българската армия, че предоставя на нашите елитни спортисти не само по-добри условия за подготовка, но и възможност да продължат с една добра кариера, след като приключат състезателната си дейност. Това показва, че нашата държава наистина знае как да се грижи за тези, които защитават честта й по време на големите спортни състезания."
Това заяви спортният министър Красен Кралев на церемония, на която осем български спортисти бяха назначени в Центъра за елитен спорт на българската армия. Това са четирикратният световен шампион по спортна гимнастика Йордан Йовчев, биатлонистът Владимир Илиев, боксьорите Даниел Асенов и Станимира Петрова, състезателите по борба Георги Вангелов, Джанан Манолова и Мирослав Киров, както и лекоатлетът Момчил Караилиев.
"Не бива да подминаваме факта, че част от тях са ухажвани да се състезават за други държави и приемането им в редиците на българската армия дава допълнително спокойствие както на тях, така и на нас, че ще продължат да защитават с още по-голяма мотивация и самочувствие цветовете на България", каза още Кралев.


description: компанията не посочва причини за спирането на приложението, но по-рано днес съобщи, че планира да съкрати 9% от персонала си заради забавения растеж.

title: "Туитър" ще спре мобилното си приложение за споделяне на видео Vine

maintext:
[Vine/Twitter]
Leave a light on 🌟 https://t.co/uYyIpJlOzv
— Vine (@vine) October 27, 2016
Кога и къде:
01-02 ноември, 2016 г.
Гранд Хотел Пловдив
capital.bg/doingbusiness Първа годишна конференцията Doing Business in Bulgaria: Успехът на Пловдив и кои са новите региони с потенциал
Целта на събитието е да покаже на компании от различни сектори - производство, монтаж, иновации, ИТ - възможностите, които България предлага като инвестиционна дестинация.
Запазете си място на capital.bg/doingbusiness
Микроблог мрежата "Туитър" (Twitter) обяви, че ще затвори мобилното си приложение за споделяне на видеосъдържание Vine. Компанията предприема тази стъпка близо 4 години след като пусна услугата, която позволява на потребителите да споделят до 6-секундни видеоклипове."Туитър" не посочва причини за спирането на приложението, но по-рано днес съобщи, че планира да съкрати 9% от персонала си заради забавения растеж. Пред Ройтерс говорител на компанията каза, че Vine ще бъде затворено в следващите месеци, без да посочи конкретна дата.В съобщение на двете платформи в блога Medium се казва, че сайтът на Vine ще остане достъпен, дори след като мобилното приложение бъде спряно, като така потребителите ще имат възможността да изтеглят и запазят видеоклиповете си."Туитър" придоби приложението за видеосподеляне през 2012 г., още преди то да бъде пуснато на пазара, в сделка за 30 млн. щатски долара. Vine стана популярно сред потребителите на микроблог мрежата и новината за затварянето му бързо се превърна в топ тема там, като само в САЩ тя е туитната над 1.64 милиона пъти, пише Ройтерс.Последното видео, което Vine публикува в микроблог мрежата, бе разпространено 17 часа преди новината за наближаващия край на приложението:


title: Доган ще направи от Радев новия Орешарски, обяви Борисов (обновена в 10.05)

maintext:
Фотограф: Анелия Николова
Почетният председател на ДПС Ахмед Доган подкрепя Пламен Орешарски за президент, за да реализира сценарии "Орешарски" 2, но този път с кандидата на левицата Румен Радев, обясни днес по "Нова телевизия" премиерът Бойко Борисов. Според него със заставането зад Орешарски, от една страна ще види какво е подкрепата за ДПС към днешна дата, а след това, събраните гласове щели да бъдат изтъргувани."Доган познава изкушенията на българина за власт. След като ГЕРБ не му дава излаз към властта. Сега изкушението е към БСП", поясни Борисов.Според него следващата стъпка е сваляне на правителството, нови избори и управление в коалиция по сценария Орешарски, но с друг премиер. Борисов три пъти обяви, че ГЕРБ няма да си съструдничи с ДПС, както в краткосрочен, така и в дългосрочен план. Премиерът посочи, че Румен Радев се представя със същите силни страни, като Орешарски - безпартиен, експерт, честен човек, можещ да управлява. "Радев с гласовете на ДПС ще е същият зависим, като Орешарски", обобщи той.Борисов обясни и по интересен начин поведението на Ахмед Доган. "Доган прави в политиката това, което прави Меси в Барселона. Казано на махленки език, просто ги финтира непрекъснато и ги оставя в позиция да не знаят какво да правят", заяви премиерът.В отговор на въпрос, Борисов обяви, че няма връзки с Пеевски и допълни, че ако е имал, ДПС са щели да го подкрепят във всичко и нямало да има нужда да правят нов модел Орешарски. "По-добре да загубя изборите, но да съм с вдигната глава, отколкото да съм в колаборация с тези хора", обяви премиерът.Борисов обяви, че е благодарил всеки път за подкрепата на депутатите на ДПС, когото определени решения в парламента са минавали с техните гласове, заради това, че на коалиционните партньори не можело да се разчита.Въпросите за Пеевски, ядосаха Борисов и той отговори с атака срещу съиздател на "Дневник" и "Капитал" Иво Прокопиев. Премиерът обяви, че от кръга "Капитал" са му препоръчани министрите в предишния кабинет Симеон Дянков (на финансите) Трайчо Трайков (икономика и енергетика), Росен Плевнелиев (регионално развитие) и Нона Караджова (екология).На въпрос за интервюто на Цветан Василев , Борисов избегна отговора с обяснение, че Иво Прокопиев (разговорът с Василев беше за проекта KTB files и "Капитал"- бел.ред.) знае що за човек е Василев, тъй като му се е оплаквал, че е заплашван от него.В телеграфен стил премиерът обяви, че "Булгартабак" е продаден от американската City bаnk, като са получени 110 млн. евро за две фабрики. Що се отнася до "Виваком", Борисов подчерта, че е отказал всички искания за телефонни разговори по темата. "Мадлин Албрайт ми се обажда, отказах й. На всички големи, компания, които искаха да участват в приватизацията, им отказах среща. Не исках да оказвам влияние. Аз съм чист, толкова съм чист. От къде накъде ще ме обвиняват", избухна Борисов.В отговор на въпрос, премиерът подчерта, че не търси нови коалиционни партньори. "Няма да има други партньори. С тези е лошо, но без тях е по-лошо", поясни той. Борисов призова ДПС и БСП да забавят клатенето на държавата до следващата година, защото сега предстои тежка зима. Според лидера на ГЕРБ обаче другите партии, които имат претенции към властта, не са готови за избори. "Слаби са още. Хората не са забравили, Орешарски. Освен това те нямат кадри и способности", каза Борисов.Според него най-добрият сценарий за държавата е правителството да изкара мандата си до 2018 година и тогава да си се проведат редовните избори.Обявената подкрепа от ДОСТ, за кандидата на ГЕРБ за президент, Борисов коментира с думите: Няма по-лошо от непоискано добро. Избързаха ДОСТ, създаде се възможност за приказки, които нямат общо с действителността", каза премиерът.Подробности очаквайте по-късно на www.dnevnik.bg


description: Имената на кандидатите за президент и вицепрезидент на ГЕРБ бяха обявени в последния възможен момент.

title: Борисов обяви официално Цецка Цачева за кандидат-президент на ГЕРБ: Нацията има нужда и от майка (допълнена)

maintext:
Фотограф: Юлия Лазарова
Фотограф: Юлия Лазарова
Премиерът и лидер на ГЕРБ Бойко Борисов обяви официално, че председателят на парламента Цецка Цачева и депутатът от ГЕРБ вицеадмирал Пламен Манушев влизат в президентската битка като кандидати на ГЕРБ. Номинациите им бяха официално в НДК днес.Отдавна съм се наслушал за бащата на нацията. На тая нация много бащи и претенции за бащи се явиха. Крайно време е да имаме и една майка, която да се погрижи действително майчински за този народ, обяви Борисов. "А не хора с его, което трудно въздържат и които мислят, че сядайки в президентското кресло, могат да свършат работа със сила или натиск. Не могат", подчерта той. Припомни тезата си, че предстоящите избори за президент са като вот на доверие към правителството.Според него Цачева е най-подготвена за поста от другите обсъждани кандидати основно заради задълбочените си познания на законодателството.Премиерът мотивира кандидатурата на Манушев с подготовката му във военната сфера, каквато Цачева няма. Освен това той бил одобряван от гражданската квота. Борисов допълни, че съобщил на Манушев, че той е избран, днес в 11 без 15.В края на събитието той се пошегува, че за следващите президентски избори отсега обявява себе си за кандидат за президент, защото сега партията получила много упреци, че последна обявява кандидата си.В пространното си слово, в което направи преглед на всичко направено от ГЕРБ във вътрешната и външната политика, лидерът на ГЕРБ накрая обяви и какви други варианти са обсъждани за предстоящите избори. Те включват и неговата личност, но това щяло да бъде дезертьорство в този момент. "Не виждам как щях да ви убедя, че това е по-добро за партията, за мен може би. Защото изпълнителната власт всеки ден руши и изяжда от авторитета и се губи доверие", обясни той. Такъв вариант щял да бъде добър лично за него и да му гарантира политическо дълголетие, но неговото политическо дълголетие било силата на ГЕРБ, а не постът.Борисов изреди обсъждането на кметовете на София Йорданка Фандъкова и на Бургас Димитър Николов, но техни номинации щели да доведат до местни избори, което е излишно харчене на пари. Вицепремиерът Томислав Дончев беше определен като мотор и генератор на идеи в Министерския съвет и за Борисов бил по-ценен в това му качество.След обявяването на номинацията си Цецка Цачева обяви, че заедно с Пламен Манушев получават доверието на най-голямата, най-силната политическа партия, която е поела отговорността за съдбата на България в днешния сложен свят."Не тръгвам на битка, а на състезание", обяви Цачева с убедеността, че победата ще е на ГЕРБ."Знам какво е да си пръв сред равни. Знам какво е баланс, отговорност. Мога да постигам съгласие. Да туширам конфликти, мога да взимам решения", обяви за себе си тя.Живеейки в сложно време, изпълнено с много предизвикателства, двамата с г-жа Цачева ще защитаваме българския национален интерес, обяви на свой ред кандидатът на ГЕРБ за вицепрезидент Пламен Манушев. Той определи ГЕРБ като политическа партия, която преди две години върнала в правилния курс загубилия посока кораб "България" "Сега нашият кораб "България" плава уверено", заяви Манушев.В словото си премиерът и лидер на ГЕРБ Бойко Борисов анализира ролята на президентската институция в България, подкрепена с примери от миналото. "Що за глупост е това, че президентът трябва да е алтернатива на управлението", попита риторично той. Обясни, че държавният глава в България не може да има самостоятелна външна политика заради наличието на външен министър. Това според него би довело до "тежък разнобой"."Днес тази двойка, която излъчим, вечерта след изборите трябва да заяви първо, че не е от нас. Това не е ли лицемерие? Всеки го е казвал, историята показва, че нима някой се е съмнявал, че Стоянов е бил на СДС и Първанов на БСП. Колкото и президентът Плевнелиев да се опитваше да покаже, че е различен от нас, не му се получи въпреки добрите неща, които направи", анализира Борисов.Той даде примери и с други държави, където конституциите също предвиждат властите да работят в синхрон. "Да ви попитам кой е президентът на Гърция, половината няма да се сетите, но премиера го знаете. Конституцията така е устроила, че да работят в синхрон", илюстрира той.В единствената оценка за чуждите кандидати в тази реч Борисов попита що за президент е човек, свикнал да изпълнява заповеди, имайки предвид кандидатът на БСП ген. Румен Радев, и заключи, че е било по-добре левицата да посочи някой от редиците си. В другия случай, когато президентът е по-налагащ се, пък се стигало до случаи като "големия шлем" на Георги Първанов, който водел до тежки загуби за държавата.След като отново направи обстоен преглед на свършеното от ГЕРБ и подчерта колко "живи" пари трябва да се платят по провалени проекти като този за АЕЦ "Белене" и покрай фалита на КТБ, премиерът отново се върна на темата за кандидатурата на България за генерален секретар на ООН.Отново повтори тезата си, че като най-голяма партия ГЕРБ не е била питана преди две години, когато се е взело решение да се издигне за кандидат Ирина Бокова. Разказа, че няма лидер в света, който да не е получил от България искане за подкрепа в последните години, но след 45-5 гласувания Бокова не се представила добре."Минаха избори и виждате Гутериш (кандидатът на Португалия за поста Антониу Гутериш - бел. ред.) дръпна здраво напред, нашият кандидат остава все по-назад", обясни Борисов и разказа, че имало негласно правило този път за поста да се избере жена от Югоизточна Европа. В същото време това не означавало, че ако кандидатът не се харесва, няма да се избере друг."Това, да не кажа, е пазарлък, но има договаряне, консултации. Не зависи от нас, от нас зависи да сме предложили един от кандидатите. Резултатите са ясни за всички. Откъде-накъде ще ни се вменява за дълг, че имаме вина за недоброто представяне", попита той.Имената на кандидатите за президент и вицепрезидент на ГЕРБ бяха обявени в последния възможен момент - два дни преди крайния срок за регистрация на претендентите в Централната избирателна комисия (ЦИК).


title: Джокович: Дали Мъри ще завърши годината като №1, зависи и от двама ни

maintext:
Двамата съперници могат да разменят местата си в ранглистата до края на сезона
Световният номер едно Новак Джокович поздрави смоя съперник на корта Анди Мъри за впечатляващите му резултати в последните месеци и прие предизвикателството, което шотландецът му отправи с играта си.Британецът може да изпревари сърбина за първото място още преди края на годината, ако в оставащите два турнира в Париж и Лондон успее да спечели с 415 точки повече от него."Анди Мъри определено заслужава да е в тази позиция и да има шанс да завърши годината като №1 в света. Не забравяйте обаче, че дали това ще се случи, или не, не зависи само от него. Зависи и от мен", коментира Джокович."Мислейки си какво ми се случи в Париж при предишното идване (спечелването на титлата от Ролан Гарос), ме връхлитат страхотни емоции и усещам пеперуди в стомаха си. Надявам се да завърша сезона по начина, по който го правя последните години. Имам чудесна статистика и резултати на турнирите в зала и винаги ми е приятно да играя в Париж. Наближаваме финалната права и съм доволен, че идва моментът да играем в тези издания и на такава настилка", коментира още сърбинът."Чувствам се добре в момента. Последните два месеца не бяха лесни за мен, имах травма в Рио, а и загубих финала на US Open. Трябваше да подредя приоритетите и целите си. Не само на корта, но извън него. Сега всичко е ясно и се движа в правилната посока. Концентриран съм върху мастърса в Париж", завърши Джокович.


title: От януари във всички асансьори трябва да има "разговорно устройство"

maintext:
Фотограф: Георги Кожухаров
От началото на следващата година асансьорите трябва да разполагат с аварийно алармено устройство за двустранна разговорна връзка (разговорно устройство) между кабината на асансьора и човека, който извършва аварийното обслужване на асансьора.
Това напомнят от Държавната агенция за метрологичен и технически надзор, като посочват, че в края на декември изтича двегодишният срок, даден на собствениците на сгради да се съобразят с редица изисквания, едно от които е това.
В края на юни например вече изтече срокът, който задължава в асансьорите да има аварийно осветление.
Изискването за разговорно устройство се налага с цел осигуряване на постоянна връзка между пътниците в асансьора и техниците от поддържащата фирма за осигуряване на безопасно пътуване и недопускане на паника при евентуално засядане на кабината.
Разговорните устройства, които трябва да бъдат монтирани до края на годината във всички асансьори, са специални и трябва да гарантират повиквания към 3 предварително зададени номера на поддържащата фирма.
Устройствата трябва да бъдат монтирани така, че да гарантират постоянно двустранен обхват.
В почти всички административни сгради вече са монтирани разговорни устройства, но са малко сградите в режим на етажна собственост, които са предприели мерки за изпълнение на това изискване, допълват от агенцията.
Тези условия са записани в променената през 2014 г. Наредба за безопасна експлоатация и технически надзор на асансьори. Срокът да се спазят всички изисквания в нея е 1 януари 2017 г. Така, ако след тази дата няма разговорно устройство, асансьорът би трябвало да се спре от употреба.
В наредбата са записани пет мерки за подобряване на безопасността, като са взети предвид опасностите, които трябва да бъдат предотвратени, и стойността на изпълнението им.
За да се подобри състоянието на асансьорите, е необходимо ползвателите да обърнат повече внимание на задълженията си като собственици, напомнят от агенцията. Оттам посочват, че ползвателят следи за нередности, сключва договор с поддържащите фирми и участва в проверките.
Поддържащите фирми пък трябва да са запознати с всички нормативни промени и да уведомяват своевременно ползвателите, които трябва да предприемат действия, да ги изпълняват.
От страна на Държавната агенция ще се увеличи контролът върху поддържащите и надзорните фирми, за да се гарантира безопасността на хората.
Кога ще бъде проверен асансьорът, зависи от това кога е бил направен предишният преглед. Може да бъде и в началото, и в края на годината. Това не означава, че абсолютно всички асансьори на 1 януари ще бъдат проверени от надзорните фирми за наличие на разговорно устройство. Проверките ще бъдат поетапни, допълват от агенцията.
От началото на годината инспекторите са проверили 6399 асансьора, от които 386 – при внезапни проверки. Спрени са 228 асансьора, издадени са 3198 предписания, като за тази година има един инцидент.


description: Протестът е на шест гранични пункта межди 10.00 и 12.00 часа. Не е известно дали превозвачите ще блокират трафика.

title: Превозвачи ще протестират на гранични пунктове заради бавното обслужване

maintext:
Снимката е архивна
Фотограф: Асен Тонев
предварителна информация протестът ще се проведе от 10.00 до 12.00 часа днес в зоните на пунктовете "Капитан Андреево" и "Лесово" на границата с Турция, на "Кулата" при Гърция, "Калотина" на сръбската граница, и "Дунав мост"-Русе и "Дунав мост"-Видин
на румънската граница
.
Съюза на международните превозвачи, Националното сдружение на българските превозвачи и още няколко браншови организации посочват, че бавното обслужване нанася
Български превозвачи ще протестират на шест от основните гранични пунктове в страната заради бавното обслужване в последните месеци, съобщава БНР.Не е известно дали превозвачите ще блокират движението за времето на протеста им. ПоПревозвачите казват, че от няколко месеца положението на границите е "нетърпимото", като шофьорите са принудени да чакат по 40-50 часа, за да преминат основни пунктове, без да получат обяснение от държавните институции.Отщети на българската икономика за стотици хиляди левове.


title: Видео: "Tall Ships" - морското приключение на гигантите

maintext: Най-пищното спортно събитие на годината - регатата "SCF Tall Ships Black Sea 2016" завърши вчера във Варна. Финалът бе сложен с т.нар. парад на ветрилата, при който всички кораби - участници преминават през залива на града - домакин с вдигнати платна.В тазгодишната регата участваха десет плавателни съда - легендарната българска баркентина "Калиакра" и ветрохода "Роял Хелена", руската яхта "Акела", ветроходите "Витяз", "Надежда", "Мир" и "Рузенщерн" също от Русия, яхтата "Ариел" , румънският кораб "Адорнате", "Атила" от Билбао и полският "Погорие".Видеото е предоставено на "Дневник" от "Пристанище Варна" ЕАД


description: Премиерът промени твърденията си от интервю в "Нова тв" в понеделник сутрин и днес обясни, че министри в миналия кабинет са му били препоръчани от КРИБ.

title: Борисов се разсърди на президента и смени версията как е назначавал министри (видео)

maintext:
Фотограф: Юлия Лазарова
Росен Плевнелиев, Симеон Дянков, Трайчо Трайков и Нона Караджова.
Веднага след интервюто
Днес и премиерът обяви, че през 2009 г. се е обърнал към КРИБ, за да му посочат хора от финансово-икономическата сфера, подходящи за управлението. Любопитното е, че докато в интервюто Борисов твърдеше, че цитираните министри са предложени от Иво Прокопиев без да споменава работодателския съюз, сега пояснява, че номинациите са дошли от самата организация.
Премиерът разказа, че при съставянето на първото правителство на ГЕРБ, от главен секретар на МВР и кмет, е станал премиер и не е имало как да познава подходящи хора за всички позиции и затова се е обърнал към КРИБ.
Той изнесе дълъг монолог:
"С президента Плевнелиев и като министър, и като президент сме работили прекрасно. Няма нито един спор, който да не сме решили или да не сме се разбрали. Не знам какво е гледал и какво са му предали. Аз казах една истина, която всички вие я знаете.
При предишното правителство съставянето му аз от главен секретар бях станал кмет си спомняте и от кмет - премиер. Затова в развитите цивилизовани държави толкова много се държи на т.нар. системни партии - защото една системна партия означава да е на власт, да е опозиция, когато е опозиция - да има правителство в сянка, това е термин. Да се знае екипа - както за това правителство се знаеше екипа, кой ще е министър, зам.-министър, шеф на агенция. Какво ще правим.
Тогава от кмет изведнъж трябваше да посоча 16 министри, 50-60 зам.-министри, шефове на агенции и какво ли не още. И то след провала на Тройната коалиция. Аз не знам дали някоя партия има толкова ресурс, толкова подготвени хора. Понеже докторите са тука, си спомням, че тогава се обърнах към БЛС и без да го познавам поканихме председателя, без да го познавам, за да може една общност да има представителство.
Срещнахме се със синдикатите, КРИБ, тогава беше оглавяван от г-н Прокопиев и оттогава до ден днешен с работодателските организации - големи, малки, средни, търговските камари, синдикатите, непрекъснато поддържаме връзка с браншовите организации. Тогава съм се обърнал и към КРИБ във финансово-икономическата сфера да намерим най-подходящите хора. Не съм казал, че това е лошо, но това е истина.
Сега гледам някак си бягат от това, може би на кръга "Капитал" не им харесва като дума - ок, приемам го и това. Да, с Плевнелиев се познавахме още на първата копка на Бизнес центъра, бях кмет. Но гаранциите за тези хора, че ще бъдат добри министри са точно такива, каквито например Реформаторският блок ни е дал за министрите, които са тук на тази маса от блока. Събрахме се и казаха според нас за тези ресори тези хора ще са най-подготвени. И така го направихме", разказа Борисов на настоящите министри и пред присъстващите оператори и фотографи". Той обясни, че по-късно тези, които не са си вършили работата са били сменени или тези, за които е имало някакво вмешателство.
Борисов запита дали се е опитвал да повлияе на някого от министрите си и каза, че имат право да кажат пред журналистите "в този случай така действаше премиера".
Премиерът каза, че се надява Росен Плевнелиев да гледа интервюто и да чуе всичко, което е казал, защото може да е бил подведен: "
Коя неистина видяха, за да реагират така ужилено и да се чустват толкова обидени. Нима не съм заявявал многократно за всички добри неща, които президентската институция е направила...Това са темите така сме се подредили тогава и не съм го крил."
Днес пред министрите Борисов каза, че се надява да продължат да работят добре с Плевнелиев и че президентът ще ревизира думите си.
Премиерът Бойко Борисов използва публичната част на днешното заседание на Министерски съвет, за да обяви, че е засегнат от вчерашно изказване на президента Росен Плевнелиев и се надява държавният глава да ревизира това, което е казал. Той промени и версията как е назначавал министри в първия кабинет през 2009 г. като подробно обясни за контактите си с КРИБ и защо е имал нужда от подготвени хора.Всичко започна от интервюто на премиера пред "Нова телевизия" в понеделник , в което той ядосан от въпроси за Делян Пеевски, "Яневагейт" и твърдения на Цветан Василев избегна отговорите им, като обяви, че част от министрите от първия кабинет на ГЕРБ са били предложени от кръга "Капитал" и намеси съиздателя на "Капитал" и "Дневник" Иво Прокопиев. Борисов изреди Прокопиев обяви , че не е контактувал в този период с Борисов извън качеството си на председател на КРИБ и зам.-председател на Съюза на издателите и не му е предлагал хора за министри. На твърденията на Борисов реагира и президентът Росен Плевнелиев , който във вторник обясни защо и как е влязъл в политиката и как е бил част от икономическия екип на ГЕРБ.Вчера Плевнелиев коментира, че влязъл в политиката, не защото някой го е посочил и защото е зависим от някого, а защото е искал да помогне на България. "За мен посланието на министър-председателя по-скоро няма тази персонална насоченост. Всяко негово интервю е предпоследно, в следващото може би ще чуем нещо по-различно, но за мен е важно, че се прави опит точно в сърцето на президентската кампания отново гражданите да не чуят важното, отново да се замеряме кой, какво и защо", добави президентът.В рамките на няколко дни Бойко Борисов за втори път изразява недоволство по повод изказвания на държавния глава. В интервюто в понеделник, премиерът обяви , че една от грешките му е изказването, че без ГЕРБ би имал повече гласове на изборите. "Не беше честно към партията, която му плати кампанията и целия си ресурс мобилизира", посочи тогава Борисов.


title: Как Роналдо "поиска засада" при победния гол на "Реал" (Мадрид) (видео)

maintext:
Morata scores the winning goal, Ronaldo signals he was offside, doesn't join the celebration, walks off gutted. pic.twitter.com/g5rQhAVhfT
— Artur Petrosyan (@arturpetrosyan) October 24, 2016
Can't believe we are explaining that Ronaldo was celebrating the goal and checking the offside and not calling for an offside.
THINK PEOPLE
— Joey (@asensioholic) October 24, 2016
He wasn't calling for offside. Stop saying that please.. Check the pics below.. pic.twitter.com/dklIIzTuc0
— Cristiano Ronaldo (@TeamRonaldo) October 23, 2016
Много хора харесват Кристиано Роналдо, но и много хора не го харесват. Това е причината всяко негово действие да бъде следено с повишено внимание.Реакцията му при победния гол на "Реал" (Мадрид) срещу "Атлетик" (Билбао) предизвика вълна от коментари, като в нея се подведоха и водещите испански медии. Белите стигнаха до 2:1 срещу баските с попадението на Алваро Мората в 84-ата минута.При гола Роналдо вдигна високо едната си ръка и погледна към страничния съдия. Това му действие в комбинация с отсъствието му в радостта след гола доведе до предположения, че звездата на отбора е "поискал да бъде вдигната засада"... на Мората.Привърженици на Роналдо припомниха и други случаи, в които португалецът е реагирал по сходен начин при голове на отбора.Роналдо няма гол за "Реал" в четвърто поредно домакинство във всички турнири, което се случва за първи път в кариерата му.


title: Русия обяви, че в Лозана е потвърден ангажиментът за запазване целостта на Сирия

maintext:
В срещата в Лозана участваха външните министри на Русия, САЩ, Иран, Турция, Египет, Ирак, Йордания, Саудитска Арабия и Катар.
Фотограф: Pool
Всички участници във вчерашната международна среща за Сирия в Лозана, Швейцария, потвърдиха ангажимента си за запазване на Сирия като цялостна, независима и светска държава, съобщи днес руското външно министерство.
"Потвърден е ангажиментът за запазване на Сирия като цялостна, независима и светска държава, бъдещето на която ще бъде определено от самите сирийци като част от инклузивен политически диалог", се казва в изявлението, предаде ТАСС, цитирана от БТА. В хода на преговорите основно внимание е било отделено на задачата да се възстанови режимът на прекратяване на бойните действия в Алепо и в страната като цяло в контекста на руско-американското споразумение, постигнато на 9 септември в Женева.
"От руска страна беше подчертано, че залогът за възстановяване и успешно реализиране на режима на прекратяване на огъня и гарантиране на хуманитарен достъп до всички нуждаещи се е отделянето на отрядите на така наречената умерена опозиция от бойците на "Джебхат Фатах аш Шам" (новото име на фронта "Ан Нусра") и други свързани с нея терористични групировки", съобщава руското външно министерство.
"В тази връзка ще бъде наложителна съответна работа на всички участници в срещата с присъстващите в Сирия сили. При това трябва да е ясно, че операциите против терористите от "Ислямска държава" и фронта "Ан Нусра" ще продължат", се подчертава в изявлението.
В срещата в Лозана участваха външните министри на Русия, САЩ, Иран, Турция, Египет, Ирак, Йордания, Саудитска Арабия и Катар, както и специалният пратеник на генералния секретар на ООН Бан Ки-мун за Сирия Стафан де Мистура. Участниците не успяха да постигнат конкретни договорености или да приемат документ. Няма резултати в областта на подновяването на примирието. Обсъждането на ситуацията в Сирия ще продължи днес на преговори в Лондон с участието на американския държавен секретар Джон Кери и европейски външни министри.
Преди изявлението на външното министерство на Русия държавният секретар на САЩ Джон Кери и руският му колега Сергей Лавров бяха обявили единствено че са били разменени "интересни идеи", които обаче е твърде рано да бъдат разкривани пред публиката, съобщи БНР.Дипломатическите преговори ще продължат днес в Лондон със съвещание между Кери и европейски представители.


title: Гърция отказа убежище на още избягали турски военни

maintext: Властите в Гърция са отказали да предоставят убежищ ена 7 от 8-те турски военни, избягали в страната веднага след неуспешния опит за преврат на 15 срещу 16 юли, съобщи техният адвокат, цитиран от "Ройтерс".Те използваха военен хеликоптер, за да стигнат до Северна Гърция, а почти веднага Турция заяви, че те са участвали в метежа.Военните отричат да са участвали и сега твърдят, че задрешението да им се откаже убежище стоят политически мотиви. Адвокат Ставрула Томара допълва, че те се страхуват за живота си, ако бъдат върнати в Турция.Четирима от групата са били информирани днес, че на първа инстанция молбата им е отхвърлена. Други трима вече получиха отказ и един от тях обжалва. Решение за осмия избягал все още няма."Дойдохме в Гърция да спасим живота си, а не да се превръщаме в пешки на външната политика и двустранни договорки. Не сме определяни като терористи дори в собствената ни страна", се казва в изявлението им.Властите обаче казват, че те не са предоставили достатъчно факти, че не са участвали в бунта.Анкара иска екстрадирането им като предатели.


title: Джокович срещу Мъри - кой ще завърши сезона на върха

maintext:
В началото на август разликата между двамата беше близо 6000 точки
Само допреди три месеца едва ли някой можеше да си представи, че Новак Джокович няма да завърши годината на върха в мъжкия тенис.
Четири седмици преди края на сезона обаче това стана напълно възможно благодарение на страхотната форма на Анди Мъри.
След изумителната 2015 г. Джокович започна по блестящ начин и тази година. Той спечели първите два турнира от Големия шлем - Australian Open и дългоочаквания първи "Ролан Гарос", а между тях триумфира в три oт първите четири мастърса - Индиън Уелс, Маями и Мадрид.
С началото на сезона на трева обаче дойде известен спад в представянето на сърбина, докато Мъри започна да играе все по-силно. Шотландецът спечели "Уимбълдън" за втори път, след което стана първият играч в историята, защитил олимпийската си титла.
With Djokovic winning Toronto & Murray electing not to defend the title, the gap between #1 & #2 is now almost 6,000 ATP ranking points.
— Pete Ziebron (@tennisacumen) August 1, 2016
След мастърса в Торонто разликата между двамата беше близо 6000 точки. Джокович обаче загуби титлата на US Open, а Мъри направи крачка напред спрямо 2015 г., достигайки до четвъртфиналите.
След това дойде китайското турне, където световният номер 2 се представи блестящо. Той спечели десет победи в десет мача и завоюва две титли - в Пекин и Шанхай. Това му даде реален шанс най-накрая да стигне до първото място в света.
Джокович ще изиграе два турнира до края на сезона - мастърса в Париж и финалите на АТП в Лондон. През 2015 г. той спечели и двете състезания и има да защитава общо 2300 точки.Мъри ще участва в три турнира. Следващата седмица той ще играе във Виена (АТП 500), след което му предстоят надпреварите в Париж и Лондон. Той не участва в Австрия през 2015 г., а от последните два турнира има да защитава общо 800 точки.Ако се извадят точките, които двамата имат да защитават до края на сезона, ситуацията е следната: сърбинът има 10 600 точки, а шотландецът - 9685 точки, или разлика от 915 точки.Ако триумфира във Виена, Мъри ще трябва да спечели 415 точки повече от Джокович от мастърса в Париж и финалите на АТП в Лондон, за да стане номер 1 за пръв път в кариерата си.На турнира във Виена титлата носи 500 точки, а класирането за финал - 300 точки. За участие в полуфинал се дават 180, в четвъртфинал - 90, а в осминафинал - 45.Шампионът в Париж получава 1000 точки, финалистът - 600, а загубилите на полуфинал - по 360. За четвъртфинал се дават 180, а за осминафинал - 90. Тъй като са номер 1 и 2 в света, Джокович и Мъри ще стартират директно от втория кръг, за който получават 45 точки.Във финалите на АТП всяка победа в груповата фаза носи по 200 точки. За победа в полуфиналите се прибавят 400 точки, а шампионът взима още 500. От този турнир могат да се спечелят максимално 1500 точки.


description: Националният състезател по ски бягане ще се изправи срещу хронометъра в опит да постави нов рекорд на България за бягане на 100 километра по 400 метрова писта. Целта на 28-годишния състезател е да слезе под осем часа.

title: Андрей Гридин ще опита да пробяга рекордните 100 км на писта под 8 часа

maintext:
Андрей Гридин ще опита да направи 250 обиколки на лекоатлетическата писта в НСА за по-малко от осем часа
[Маратон Пловдив]
се изправи срещу хронометъра
Официалната статистика показва, че до момента най-бързият българин на 100-километров шосеен пробег е Чавдар Несторов, който през 1989 г. в Одеса постига време 8,31:00 часа.
През март тази година в Южния парк в София се състоя и първият градски ултрамаратон на 100-километрова дистанция. Той беше част от събитието Spring360 и беше спечелен от Александър Димов с време 8,43:25 часа.
При жените най-добрият регистриран резултат на 100 километра е на Малина Вацкичева - 9,38:09 часа, постигнат на 9 март 2007 г. в Подгорица.
Събитието "100 под 8" се организира от "Маратон Пловдив" и е последното предизвикателство в състезателния календар на Андрей Гридин за 2016 г.
В началото на юли той спечели Olympus Mythical Trail в Гърция, като постави рекорд на трасето - 14,36:00 ч. за 100 километра при 6450 метра денивелация. На 25 септември той спечели и Marathon Trail Lago di Como в Италия - 115 км с над 7400 метра денивелация за 15,58:55 ч.
На 22 октомври роденият в Казахстан състезател ще стартира на Salomon Cappadocia Ultra Trail, който е част от световната верига Ultra-Trail World Future.
Националният състезател по ски бягане Андрей Гридин ще опита да постави нов рекорд на България за бягане на 100 километра по 400 метрова писта.Целта на 28-годишния състезател е да слезе под осем часа.Един от най-силните български бегачи на ултрадълги разстояния щена 20 ноември на пистата в Националната спортна академия (НСА).


title: Обама обяви извънредно положение във Флорида

maintext:
Фотограф: Phelan Ebenhack
Президентът на САЩ Барак Обама обяви днес извънредно положение Флорида, която ще бъде връхлетяна до часове от опустошителния ураган Матю, който вече причини смъртта на най-малко 140 души в Карибския регион, предаде Франс прес, като се позова на комюнике на Белия дом.
Мярката ще позволи незабавното деблокиране на федерална помощ за южния щат. Хиляди резервисти от Националната гвардия бяха мобилизирани.
Около 1500 полета бяха отменени в САЩ днес заради урагана, предаде ТАСС. Редица увеселителни паркове във Флорида, включително прочутият "Дисни уърлд", бяха затворени.
По последни данни Матю се намира на около 205 километра южно от щата и се придвижва към него със скорост от около 22.7 км/ч.


title: Григор Димитров започва предпоследния си турнир за 2016 г.

maintext:
Димитров ще търси трета победа в петия си мач срещу Мюлер
Турнирът в Базел е предпоследното състезание за Димитров през 2016 г. Той ще приключи сезона с мастърса в Париж, който ще се проведе от 31 октомври до 6 ноември в зала "Берси".
Димитров е поставен под №6 в Базел. Той попадна в най-долната четвърт на основната схема, където водач е поставеният под №2 Милош Раонич.
Григор Димитров има две победи и две загуби в мачовете срещу 33-годишния Мюлер, който заема 37-ото място в световната ранглиста и притежава един от най-добрите сервиси в света.
Българският тенисист спечели последния им сблъсък - с 6:2, 7:6 (4) на полуфиналите в Сидни през януари. През 2015 г. имаше две срещи помежду им, а Мюлер излезе победител и в двете - 6:4, 7:6 (5) на осминафинал в "Куинс" и 6:2, 7:6 (8) на осминафинал в Ротердам.
Първият им двубой беше преди четири години отново на тревните кортове в лондонския клуб "Куинс". Димитров спечели със 7:6 (1), 6:4).
Победителят от петия им сблъсък ще се изправи във втория кръг в Базел срещу французина Беноа Пер или германеца Флориан Майер. В четвъртфиналите е възможен сблъсък срещу Раонич, който стартира срещу квалификанта от Литва Рикардас Беранкис, след което евентуално ще играе с аржентинеца Федерико Делбонис.
Останалите поставени в тази втора половина са №3 Кей Нишикори и №5 Давид Гофен. Японецът вече се класира за втория кръг, след като вчера победи сърбина Душан Лайович със 7:5, 6:1 и сега го очаква мач с французина Никола Маю или Паоло Лоренци от Италия.
Григор Димитров започва днес участието си в турнира от категория "АТП 500" в Базел. Съперник на българския тенисист в първия кръг е отлично сервиращият Жил Мюлер от Люксембург.Двубоят е втори в програмата на централния корт и ще стартира в 16.00 часа. Преди това трябва да се изиграе един мач на двойки - Ненад Зимонич и Иван Додиг срещу Майкъл Винъс и Роберт Линдстед.


description: Проф. Вихра Миланова е обжалвала пред Административния съд в София свикването на Общото събрание, което съгласно Административно-процесуалния кодекс спира изпълнението на обжалваното решение, т.е. спира провеждането на заседанието.

title: Ректорът на Медицинския университет в София поиска отмяна на избора на ново ръковорство

maintext:
Проф. Вихра Миланова
[Медицински университет София]
Ректорът на Медицинския университет в София проф. Вихра Миланова настоя насроченото за заседание за избор на ново ръководство на висшето заведение да не се провежда, тъй като изборът може да се окаже нелегитимен. Заседанието е насрочено за 11 октомври."От направената справка в деловодната система на Ректората установих, че няма депозирано надлежно оформено изявление, съдържащо списък на ¼ от членовете на Общото събрание, изразяващо желанието им за свикване на заседание на Общото събрание с обявен дневен ред и което да е дало основание на председателя на Общото събрание – Проф. Генчо Начев да свика такова за 11 септември 2016 год., с негово решение № 5630/08.09.2016 година", се казва в писмото на проф. Миланова. Според нея води до незаконосъобразност на процедурата по свикване на общото събрание, тъй като тя не съответства на Закона за висшето образование и правилника на университета.По правилника на университета всички въпроси, касаещи общото събрание, трябва да бъдат депозирани в деловодството на Ректората не по-късно от 7 дни от провеждането му.По-късно от МУ-София съобщиха, че проф. Миланова е обжалвала пред Административния съд в София свикването на общото събрание, което съгласно Административно-процесуалния кодекс спира изпълнението на обжалваното решение, т.е. спира провеждането на заседанието.


title: Здравната комисия ще разпита Москов за проблемите във Фонда за лечение на деца

maintext:
Фотограф: Анелия Николова
министър Москов е изпратил уведомително писмо, че е възпрепятстван да участва заради ангажименти в чужбина. По същата причина той няма да участва и в утрешния парламентарен контрол в Народното събрание. Въпросите за проблемите във Фонда обаче се трупат, а отговорите от здравното министерство засега не дават повече яснота.
Москов ще бъде изслушан в комисията, ако се яви, по предложение на председателя й Даниела Дариткова, която се аргументира, че има остър обществен интерес към дейността на Фонда за лечение на деца.
Министърът на здравеопазването Петър Москов ще бъде изслушан за случващото се във и около Фонда за лечение на деца пред депутатите следващия четвъртък. Комисията по здравеопазване в парламента гласува това да е първа точка от дневния ред на следващото им заседание, след като днес пропадна планираният блиц-контрол с министъра.За днешното заседаниеПредложението й беше одобрено с пълно мнозинство от присъстващите депутати.Междувременно в групите във "Фейсбук" на родители с деца с увреждания и такива, които са кандидатствали за финансова помощ за лечение във Фонда, хората си напомнят едни на други да изпращат въпросите си до народните представители, включително и за конкретни казуси. Това може да стане на имейлите на членовете на комисията в сайта на парламента, или на общия имейл на ресорната комисия.


description: Свличане на почвени маси и дървета, сеч и строителни дейности по пътя за Бъндеришка поляна и коритото на река Глазне в национален парк Пирин. За това сигнализираха от WWF-България. Концесионерът "Юлен" укрепва опасни участъци с ю ерозирали земни откоси като маха надвисналата земна маса и отстранява дървета по ръба, обясняват от МОСВ.

title: "Юлен" укрепва ерозирали земни маси по ски пътя "Банско-Бъндеришка поляна"

maintext:
1
2
3
4
5
6
7
8 Фотограф: Владимир Иванов [WWF-България] 1
2
3
4
5
6
7
8 Фотограф: Владимир Иванов [WWF-България] 1
2
3
4
5
6
7
8 Фотограф: Владимир Иванов [WWF-България] 1
2
3
4
5
6
7
8 Фотограф: Владимир Иванов [WWF-България] 1
2
3
4
5
6
7
8 Фотограф: Владимир Иванов [WWF-България] 1
2
3
4
5
6
7
8 Фотограф: Владимир Иванов [WWF-България] 1
2
3
4
5
6
7
8 Фотограф: Владимир Иванов [WWF-България] 1
2
3
4
5
6
7
8 Фотограф: Владимир Иванов [WWF-България]
Свличане на почвени маси и дървета, сеч и строителни дейности по пътя за Бъндеришка поляна и коритото на река Глазне в национален парк Пирин. За това сигнализираха от WWF-България и разпространиха снимки от мястото в началото на тази седмица.
Според инфорамцията от МОСВ за "Дневник" не става дума за ново строителство, а за укрепителни дейности на вече съществуващ път заради опасни за хората ерозирали земни откоси по пътя. Това обясниха от пресцентъра на екоминистерството за "Дневник" по повод притесненията, че това се случва в национален парк, където строителството и изграждането на нова инфраструктура са забранени. При проверките на място не са били констатирани нарушения, уверяват от ведомството.
"В отделни участъци на ски-път "Банско-Бъндеришка поляна" са налице опасни откоси, които създават риск за живота и здравето на посетителите. В тази връзка дирекция "Национален парк "Пирин" е предписала на концесионера на ски зона Банско "Юлен" да проведе укрепителни мероприятия," отговарят от пресцентъра на екоминистерството.
В изпълнение на предписанието, "Юлен" са подали уведомление за инвестицонно предложение, което е съгласувано по реда на екологичното законодателство и към момента то се изпълнява.
"Концесионерът укрепва ерозирали земни откоси чрез заглаждане на горния ръб на склона като отнема надвисналата земна маса и отстранява дървета по ръба. Поставят се анкерирани дървени подпорни стени и укрепващи мрежи. При извършените проверки на място не са констатирани нарушения," заявяват от екоминистерството.
Концесионерът е внесъл в МОСВ и втори етап на укрепване, съгласувано миналия месец ( септември 2016 г.) "В конкретния случай не става дума за изграждане на нови обекти, а за укрепителни мероприятия. Всички предвидени дейности са допустими съгласно режимите, въведени със Закона за защитените територии, заповедта за обявяване на Националния парк и плана за управлението му." пишат още от МОСВ.Целта на МОСВ и Дирекция "Национален парк "Пирин" е всички проблемни участъци да бъдат локализирани, а концесионерът да бъде задължен да предприеме необходимите укрепителни дейности с оглед гарантиране на безопасността на посетителите.Дейностите, извършвани от концесионера, са под непрекъснат контрол на дирекция "Национален парк "Пирин".


description: Есенна варненска картинка...

title: Сезонът свърши


description: Децата ще могат да се запознаят отблизо с различни екстремни спортове, сред които каяк, сърф, сноуборд, катерене, гмуркане и пещерно дело, откривайки любопитни факти от историята и развитието им във времето.

title: Детски приключенски фестивал ще се проведе в Музейко между 7 и 9 октомври

maintext:
[Музейко]
Тази статия е част от специалния проект "На училище" на "Детски Дневник". Поредицата разказва за най-важните промени, които влизат в сила от началото на учебната година с новия Закон за училищното и предучилищното образование. Заедно с това родителите могат да си припомнят най-важните съвети на специалистите как да подготвят децата за връщане към работния ритъм и да открият идеи за занимания през годината.
Отговорите на тези въпроси ще потърси Музейко по време на Детския Как спортът може да бъде по-вълнуващ благодарение на науката? Какво не знаем за екстремните спортове и как те вдъхновяват децата за нови знания и умения?Отговорите на тези въпроси ще потърси Музейко по време на Детския приключенски фестивал
, който ще се проведе в детския научен център на 7, 8 и 9 октомври, съобщиха о
рганизаторите от Музейко и
Международният фестивал на планинарския филм "Банско Филм Фест".
[Музейко]
Програмата на фестивала е
посветена на пътешествията и екстремните занимания,
демонстрации
и ателиета с изследовател
и
и специалисти в тези области
. Децата ще могат да се запознаят
отблизо с различни екстремни спортове, сред които каяк, сърф, сноуборд, катерене
,
гмуркане и пещерно дело
[Музейко]
Музейко е подготвил кратки научни демонстрации,
които представят
ролята на науката в пътешествията и екстремните спортове - метеорология и сателитите в ориентацията
и навигацията
, нанотехнологии в
новите облекла за време сред природата, химията и инженерните науки в развитието на екипировката.
[Музейко]
А родителите ще могат да вземат участие в дискусиите
по
темите на
тридневния
фестивал и да участват в работилница по Първа помощ за деца.
Фестивалът адресира необходимостта на децата да откриват нови преживявания и да опитват нови занимания в безопасна среда. Екстремните спортове могат да осигурят така необходимия за тийнейджърската възраст баланс, превръщайки се в притегателна сила за всяко дете", казва Весела Герчева, директор "Изложби и Програми" в Музейко. Специалистите допълват, че екстремните спортове и пътешествията имат позитивно действие и върху деца с отклонения в поведението, както и върху различни рискови социални групи.
[Музейко]
Събитието ще представи не само позитивната страна на тези занимания в живота на тийнейджърите, но и ще запознае посетителите с връзката между спортовете и науката, вдъхнала им нов живот.
[Музейко]
Билетите за фестивала важат след закупуване на билет за вход в Детски научен център Музейко. Можете да ги закупите на касите на Музейко и онлайн
на
на преференциална цена от 3 лв. за ателие или за ежедневната блок филмова програма
В дните на фестивала билетите ще бъдат на цена от 4 лв
1 билет важи за 1 ателие или 1 филмов блок.
Ателиета са с капацитет 20 деца и ще се провеждат 4 пъти дневно на 8 и 9 октомври. Филмите също са с ограничен капацитет от 100 зрители (деца и родители). И ателиетата, и филмите ще са различни във всеки от дните с изключение на ателието по катерене.
[Музейко]
в безплатни демонстрации, разположени в двора на Музейко и Учебния корпус.С клуб "Независим" децата ще разгледат крилото на парапланера и ще научат най-необходимото за небесното навигиране, а Wild Berries ще донесат зимата по-рано с полезни съвети за практикуването на екстремни зимни спортове. По разпръснати следи на прилепи в двора на Музейко децата ще открият Balkan Adventure – клуб, който ще ги превърне в истински приключенци. За плажовете, вълните и хората, които ги обичат, ще разкажат Surfriders, напомняйки на посетителите колко важно е опазването на плажовете и морския свят.Катерене, оцеляване в дивата природа и живот на природоизпитател ще бъдат част от ателиетата, представящи най-интересното от света и опита на професионалисти в областта. С помощта на апаратура, филми и интересни истории, водещите на уъркшопите ще разкрият вълнуващия свят на екстремните спортове и различни пътешествия. Родители и деца ще научат как да се ориентират в мрака, как да забелязват най-интересните кътчета в дивата природа и защо обезопасяването е първата крачка към успешната практика.Филмовата програма на Adventure Kids ще запознае малките зрители с историята на необикновената Сунакли от Непал ("Сунакли") и ще ги пренесе във вълнуващи пътешествия "С колела през Алпите" и "Водните пътища. Патагония". "Ролковият човек" и "Звуците на парапланеризма" ще надскочат човешките възможности с незабравими екстремни преживявания.


title: Русия разположи в Сирия система за сваляне на крилати ракети

maintext: Министерството на отбраната на Русия потвърди новината, разпространена от американска телевизия, че в Сирия е разположена зенитната система С-300В4 (експортно наименование "Антей-2500"). Според Fox News първият комплекс е пристигнал през уикенда.Ген. Игор Конашенков, говорител на министерството, обяснява, че системата е предназначена да охранява военно-морската снабдителна база на Русия в сирийския град Тартус на Средиземно море и "намиращите се в крайбрежната зона кораби от оперативната група на ВМФ на Русия".Това е изключително отбранителен комплекс, никого не заплашва и не разбирам защо на Запад се вдига толкова шум, допълва генералът.С-300В4 обаче е система за борба с оръжия, с които не разполага никой от противниите на подкрепяният от Москва сирийски лидер Башар ал Асад и неговите съюзници. Ракетите ѝ са способни да поразяват както авиационни цели – самолети, хеликоптери и дронове, така и тактически ракети със среден и малък обсег, изстнреляни от разстояние до 2500 км.Радиусът на действие е 400 км, а създателите твърдят, че може едновременно да бъдат поразени 16 балистични ракети и 24 авиационни цели.Това означава, че ако системата е в Тартус, тя ще може да защитава дори Дамаск и сирийските войски в района на Алепо, както и да проследява всякаква активност в тази част на Източно Средиземно море, включително от Инджирлик в Турция и британската "Акротири" в Кипър.Според Fox News тази система никога досега не е напускала територията на Русия.Русия разположи сходната зенитно-ракетна система С-400 в края на ноември след като турската авиация свали руски Су-24. През март 2016г. президентът Владимир Путин нареди да се изтегли основната част от руския авиационен континтент, но С-400 остана.


title: "Стоук" открадна точки от "Манчестър юнайтед"

maintext:
Уейн Рууни се е запътил да поздрави Антони Марсиал (вдясно)
"Манчестър юнайтед" изигра поредния си неубедителен мач през сезона във Висшата лига и допусна да завърши 1:1 при домакинството на "Стоук сити".Резервата Антони Марсиал беше на път да донесе трите точки с първия си гол като резерва от дебюта си срещу "Ливърпул", но гостите изравниха в 82-ата минута и взеха престижна точка. С това "Стоук" сложи край на серията си от 13 поредни загуби от "Юнайтед".Младият нападател на "червените дяволи" се появи в игра заедно с Уейн Рууни в 67-ата минута и само две минути по-късно това решение на португалеца се отплати.Рууни, който по-рано получи уверенията на Моуриньо за статута си на капитан, подаде на Марсиал вляво и той с много премерен удар стреля в далечния горен ъгъл на вратата на гостите.В 82-ата минута обаче "Стоук" изравни от нищото. В момент, в който "червените дяволи" играеха по-уверено заради преднината в резултата, защитата се разсея и допусна удар към вратата от много малък ъгъл.При намесата на Давид де Хеа топката отскочи високо зад него и се удари в напречната греда. Джо Алан налетя и от един метър я вкара в мрежата.През първото полувреме и двата отбора имаха своите шансове за отбелязване на гол, но домакините не бяха достатъчно убедителни в предни позиции. Често пъти защитата на "Стоук" ограничаваше звездите на Моуриньо до шутове от далечно разстояние. За гостите Джердан Шакири представляваше постоянна заплаха по крилото.Златан Ибрахимович беше най-сериозната заплаха за вратаря на "Стоук" Лий Грант. Преди и след двата гола той принуждаваше вратаря да спасява. В 87-ата минута Грант трябваше да се разтегне максимално, за да не допусне второ попадение във вратата си.Минута преди края на редовното време Маркъс Рашфорд центрира към Пол Погба, който стреля силно с глава, но топката се отби от напречната греда.


description: В отношенията между Вашингтон и Русия обикновено действа едно стандартно правило: съгласяват се да спорят по определени въпроси, но се опитват да намерят области, където да могат да си сътрудничат. През изминалата седмица обаче броят на тези области драстично намаля.

title: Путин иска Русия да е суперсила, но друг да плати сметката

maintext:
Владимир Путин
Никой не очаква руснаците да вложат средства във възстановяването на сринатия Алепо, когато рано или късно, падне обсадата.
Дмитрий Медведев
В отношенията между Вашингтон и Русия обикновено действа едно стандартно правило: съгласяват се да спорят по определени въпроси, но се опитват да намерят области, където да могат да си сътрудничат.През изминалите дни обаче броят на тези области драстично намаля.На 7 октомври САЩ поискаха разследване за военни престъпления срещу Русия заради въздушните ѝ удари в Сирия и по-специално в Алепо. Освен това Вашингтон официално обвини спонсорирани от руското правителство хакери в пряка намеса в американските президентски избори.В отговор руският президент Владимир Путин не само че отмени споразумението за утилизация на плутоний от 2000 г., а и представи на Вашингтон сметка, която да плати преди двете страни да възстановят сътрудничеството си според поставените от него условия.Исканията му се съдържаха в предложение за закон за отмяна на договора, включващ подробен списък с враждебните действия на Вашингтон срещу Русия. Президентът изрично настоя за отмяна на цялата програма за санкции на САЩ, както и за премахване на списъка "Магнитски", който съдържа мерки срещу определени руски чиновници, свързвани със смъртта на адвоката Сергей Магнитски. Той почина при неизяснени обстоятелства докато се намираше в ареста.Но Путин не спря до тук. Той поиска също компенсанции за огромните загуби в резултат от санкциите на САЩ, както и обезщетение за ответното ембарго за внос на хранителни стоки, което Русия сама си наложи.Логичният извод е, че двете страни няма да водят смислен диалог в скоро време.А на вечния въпрос дали от санкциите има резултат, Путин даде положителен отговор. Стана ясно също, че Москва очевидно си води сметка за всички загуби.Въпреки че засега няма признаци Кремъл да се отдръпва, все още не е ясно дали затруднената руска икономика може да поддържа световните амбиции на Путин. Инвазията на Москва в Украйна през 2014 г. доведе до сериозна рецесия и икономистите напразно чакат да видят признаци за възстановяване.Ниската цена на руския нефт често е сочена за основен виновник за руския икономически упадък. Наскоро Руската федерална антимонополна служба обяви шокиращи данни, които разкриват тежкото икономическо състояние на страната. Държавният дял в икономиката, включително държавните компании, е достигнал смайващите 70%, т.е. на практика се е удвоил през последното десетилетие.Антимонополната служба описа руската икономика като "капитализъм на държавния монопол", което означава, че няма реална конкуренция.Сякаш за да потвърди тази диагноза, руският държавен петролен гигант "Роснефт" се оказа победител в меко казано непрозрачната приватизация на наскоро реприватизираната държава нефтена компания "Башнефт". Русия е единствената страна, в която прехвърлянето между два държавни субекта може да се нарече приватизация.Тя обаче се нуждае от средства даже това да означава просто да премества пари от един правителствен джоб в друг. Предложеният бюджет за 2017-2019 г. потвърждава, че предстоят още съкращения с цел да се намали националния дефицит. Очаква се орязване дори и на доскоро неприкосновените за Путин средства от указите за социални разходи от май 2012 г. Единствено военните засега не са засегнати от драконовските мерки.За момента Кремъл изглежда доволен от ролята си на глобален нарушител на правилата. Дори и само това най-вероятно е достатъчно да развали отношенията между САЩ и Русия за години напред.Да се плаща за руските военни авантюри обаче не е същото като да се създаде трайно или положително присъствие в областите, където действа Москва. Никой например не очаква руснаците да вложат средства във възстановяването на сринатия Алепо, когато рано или късно, падне обсадата.Русия не е проявила никакво желание да се заеме с инфраструктурни и управленски въпроси и в Западна Украйна. Вместо това, разбунтувалите се там лидери започнаха вътрешни чистки (включително и чрез убийства), за да спечелят контрол в няколко операции на черния пазар и в контрабандата.Опитите да бъдат разделени двете воюващи страни в региона продължават. Дългосрочната цел на Кремъл обаче все още е да запази контрола си върху Луганск и Донецк в една децентрализирана Украйна. Това не само би дало на Русия непряко вето върху вътрешната политика на Украйна, но и би натоварило Киев с възстановяването на региона.Намирането на икономически средства за поддържане на Крим изглежда невъзможно. Планираният строеж на мост между Крим и Русия например бе забавен заради недостатъчно финансиране. А в Крим бяха свидетели на станалата известна реплика на премиера Дмитрий Медведев към възрастна жена по повод ниските пенсии: "Няма пари. Но вие бъдете спокойни, всичко ще се оправи!".Тестът за следващата американска администрация ще бъде да държи Русия отговорна за икономическите си решения.Диалогът трябва да продължи. Но Вашингтон трябва да разбере, че Путин е по-заинтересован от самия процес на преговорите, който му носи вътрешна подкрепа, отколкото от постигането на някакъв краен резултат на тях.Ако игнорирането на Русия обаче не е решение, то такова не би било и вдигането на санкциите и възстановяването на достъпа на Москва до западните финансови пазари. Путин избра да върви по пътя на държавния капитализъм и така изостави световната интеграция, икономическата ефективност, иновациите и конкуренцията като реалистични цели.Той може и да смята, че тази стратегия е необходима за политическото му оцеляване, но това не е план за един устойчив икономически растеж. И действително броят на руската средна класа е намалял с 14 милиона души по време на рецесията.Финансовите искания на Путин, придружаващи оттеглянето на Русия от договора за утилизация на плутоний, не бяха изненада. Русия иска да бъде велика сила. А Кремъл иска някой друг да плати сметката за това.


description: Без изненади проверка на Комисията по досиетата отново оповести имената на Жорж Ганчев, Красимир Каракачанов, Велизар Енчев и Кольо Парамов.

title: Четирима от кандидатите за президент и вицепрезидент били сътрудници на Държавна сигурност

maintext:
Фотограф: Надежда Чипева
Четирима от кандидатите за президент и вицепрезидент са били сътрудници на Държавна сигурност, показва проверка на Комисията по досиетата.Кандидатът за президент от партия "Движение за радикална промяна "Българската пролет"е бил щатен служител на Първо главно управление. През 1985 г. е бил назначен за разузнавач, а със заповед от декември 1989 г. е преназначен за инспектор. Енчев бе осветен като сътрудник на комунистическите тайни служби още през 2009 г. при проверката на служителите в електронните медии Кандидатът за президент, издигнат от пария "Християн-социален съюз"е бил сътрудник на Второ главно управление на ДС с псевдоним Жорж . Снет е от оперативен отчет през 1990 г. За връзките му с ДС се знае от 2007 г., когато Комисията по досиетата направи проверка на народните представители.Вторият човек в издигнатата от Християн-социалния съюз двойка – кандидатът за вицепрезидент, е бил секретен сътрудник с псевдоним Яков. Сътрудничел на управление "Гранични войски" в ДС, като е снет от оперативен отчет през 1986 г. Принадлежността на Парамов към Държавна сигурност е известна от 2009 г., когато Комисията по досиетата оповести сътрудниците ѝ в структурите на БНБ Известна отпреди е и принадлежността накъм комунистическите тайни служби. Кандидатът за президент, издигнат от коалиция "Обединени патриоти – НФСБ, АТАКА и ВМРО", е бил агент в Шесто управление на ДС под псевдоним Иван. В Комисията по досиетата са запазени негови собственоръчно написани агентурни сведения, както и документи от ръководилия го щатен служител. Няма информация кога е снет от действащ оперативен отчет.


description: Тази седмица министърът на труда Зорница Русинова лансира идея за промяна в Кодекса на труда, според която правителството ще спре да пренарежда работните дни, така че около празник да се събират повече дни почивка, които да се отработват в следващи съботи. По този повод "Дневник" препечатва анализа от Седмичния бюлетин на Института за пазарна икономика.

title: Държавата си иска административния дълъг уикенд

maintext:
Повечето хора най-вероятно не знаят как е разписан т. нар. уикенд в трудовото законодателство. Не, там няма текст, че от понеделник до петък се работи, а събота и неделя се почива.
Фотограф: Георги Кожухаров
Тази седмица министърът на труда Зорница Русинова лансира идея за промяна в Кодекса на труда, според която правителството ще спре да пренарежда работните дни, така че около празник да се събират повече дни почивка, които да се отработват в следващи съботи. За сметка на това, ако празникът се пада в събота или неделя, понеделникът също ще е почивен. По този повод "Дневник" препечатва анализа от Седмичния бюлетин на Института за пазарна икономика. Отпада сливането на почивните дни и отработването. Въвежда се почивка в понеделник, ако празникът е през уикенда. Това в общи линии е идеята на социалното министерство, която предизвика много коментари през последните дни.Разбира се, "реформата" в почивките все още не е разписана, някакви сметки и/или смислена аргументация също липсват. Макар темата да не е нова - дебат за сливанията и отработванията има отдавна, хрумването с понеделника си е съвсем ново и следваше да бъде надлежно аргументирано.Единственият аргумент, че така щяло да има предвидимост прозвуча някак леко - проблемът със сливанията и отработванията никога не е бил в предвидимостта. Проблем има, но той е в административната намеса в напълно частни взаимоотношения и решения, както и в загубите, които произлизат от това.По принцип, разписването на стриктни трудови норми за работното време и почивките почти неизбежно звучат нелепо на фона на динамичните реалности на съвремието. Повечето хора най-вероятно не знаят как е разписан т. нар. уикенд в трудовото законодателство. Не, там няма текст, че от понеделник до петък се работи, а събота и неделя се почива.Член 153 (ал. 1) от Кодекса на труда звучи така:"Чл. 153 (1) При петдневна работна седмица работникът или служителят има право на седмична почивка в размер на два последователни дни, от които единият е по начало в неделя..."Казано с други думи, дори разписването на уикенда не отговаря напълно на реалностите - нормативният уикенд не включва изрично съботата. Обществото, разбира се, е намерило своя уикенд и без да чете трудовите закони. Последното е важно, тъй като така поставената реформа не касае "държавни" теми - като националните празници, а "частни" такива - кой и как да използва най-добре почивките си.Член 154 от Кодекса на труда касае т. нар. празнични дни. В този член законотворците имат пълно право да разпишат официалните празници в държавата и съответно да "отредят" почивка за работниците. Дали държавните почивки са много или малко би следвало да зависи от този член. В него могат да се отредят и други празнични дни, може да се дадат повече дни за определени празници и т.н. Помним, например, как наскоро беше удължена почивката за Великден - беше прибавен и петъкът.Проблемът идва от втората алинея на този член, която дава правото на Министерски съвет да "размества" почивните дни през годината. Именно това прави и правителството - размества почивките под формата на сливане и отработване. Не дава повече почивка, просто решава еднозначно как да си организираме почивките. Точно в това се крие големият проблем.Всеки дебат за това колко почиваме и дали имаме нужда от повече почивка следва да се насочи към първата алинея на чл. 154 от КТ, което не касае текущата дискусия. Въпросът е във втората алинея или кой решава как да разместваме? Идеята, че един или друг политик (в случая министър председателят) следва да отреди на всички как да си уредят почивката е дълбоко сбъркана.В момента нещата стоят точно така - едни хора гледат календара за следващата година и решават как е най-удобно подопечните да си слеят почивните дни и от кой уикенд да им дръпнат за компенсация. Подобна практика нормално носи загуби за фирмите (няма да влизаме в дебата с размера на загубите) и често принизява празниците. По-важното обаче е, че подобна практика е несъвместима с идеята за едно свободно общество, в което работниците имат право да мислят за себе си.Разбира се, дългогодишното установяване на подобна практика е наложила и съответен модел на поведение, тоест хората са дълбоко свикнали със сливанията и отработванията. Простото решение - да се премахне възможността за административни сливания и да отпаднат административните отработвания, крие и съответния политически риск от негативна реакция. Това премахване накърнява и идеята, че държавата "осигурява" дълги уикенди.Именно запазването на тези "държавни" дълги уикенди е причината да се предложи това с понеделника, което само по себе си не звучи логично. На практика се сменя идеята за "разместване" с практическо "даване" на нови почивки. Последното в случая изглежда ненужно. Водещият въпрос обаче не е толкова в понеделника, колкото в това дали сме готови да отхвърлим административните дълги уикенди?


title: Полицията задържа 18 души, има и задръствания в София преди ЦСКА - "Левски" (обновена)

maintext:
Вместо библия, "попът" носеше книга с надпис "ЦСКА умря"
[LAP.bg]
Парарлелно с шествието на сините фенове, такова организираха и привържениците на ЦСКА
[LAP.bg]
Заглавието на статията е променено в 17:30 ч., заради нова информация от пресецнтъра на МВР. Предишното заглавие на статията бе "Четирима задържани и задръствания в София преди ЦСКА - "Левски"Осемнадесет души са задържани преди футболната среща между ЦСКА "Левски", съобщиха от пресцентъра на МВР. Преди започване на мача са задържани 12 души, сред които трима с пиротехнически средства. Единият от тях е непълнолетен и е предаден е на родителите си, съобщава полицията. На изградените контролно пропускателните пунктове преди началото на футболната среща са задържани още шестима души- петима със забранени предмети и вещи, а един с наркотици. Те са отведени в столичните районни управления.Първоначалната информация на МВР бе за четирима арестувани, трима от тяй заради използване на непозволени пиротехнически средства, а един се озовал в районното заради неизпълнение на полицейска заповед.Часове преди дербито агитките на двата тима организираха шествия по пътя към стадиона. Сините се придвижиха от бул. Тодор Александров към "Васил Левски", предвождани от катафалка и преоблечен като поп привърженик. Символичното значение на това бе да бъде "погребан" ЦСКА.Червените ултраси също си организираха шествие по улица цар Иван Асен II."Това е традиционно за тях да се събират на определени точки. И на двете шествия имаше около 2000 човека. По трасето са били хвърляни пиратки и бомбички, но като цяло не е имало сериозни щети и нарушения на обществения ред", коментира старши комисар Марин Младенов пред "Фокус".Двете шествия на феновете обаче изнервиха шофьорите в София, тъй като предизвикаха сериозни задръствания в центъра. Отделно и районът около Орлов мост и националния стадион също е отцепен, което още повече затруднява движението, въпреки че денят е почивен.


description: Участниците преминаха по маршрути през Мирково, Копривщица, Панагюрище и Пирдоп по над 500 км трасе.

title: Дамски екипаж спечели при електромобилите в еко рали България

maintext:
"Опел Ампера"
"Пежо" 307CC LPG
Дамски екипаж спечели при електромобилите в провелото се пред уикенда екорали "България". Снежина Коцева и Инеса Богданова бяха зад волана на "Нисан Лийф". Отборът на Future Energy изпревари отбора на Българската фотоволтаична асоциация с пилот Красимир Кирилов и навигатор Радостина Кирилова, също с "Нисан Лийф". Този тим обаче спечели специалната надпревара за икономично шофиране.При хибридните автомобили триумфираха Марио Добрев и Маргита Динова с "Опел Ампера", а при автомобилите с алтернативни горива (пропан-бутан и метан) с победата се поздрави сръбският екипаж Ивица Вукович – Карин Димич Карич с "Пежо" 307CC LPG. В теста за най-икономично шофиране при газовите автомобили и хибридите най-добре се справиха Марио Добрев и Маргита Динова.Четвъртото издание на екорали "България" се проведе по маршрут от София до Старосел и обратно, като в зависимост от класовете участниците преминаха по маршрути през Мирково, Копривщица, Панагюрище и Пирдоп по над 500 км трасе. В рамките на маршрута бяха включени над 100 км регулаторни тестове, играещи роля на специални етапи.


description: В последните 10 години Гел работи за подобряване на градската среда на редица големи градове като Копенхаген, Лондон, Стокхолм, Сан Франциско и други.

title: София ще работи с известния урбанист Ян Геел за създаването на по-зелен град

maintext:
Фотограф: Анелия Николова
Кметът на София Йорданка Фандъкова покани световноизвестния датски архитект и урбанист Ян Геел да консултира работата за изработване на дългосрочната визия за развитието на София в частта "развитие на градски зелени пространства", съобщава пресцентърът на Столичната община, цитиран от БТА.Днес се състояла среща между Йорданка Фандъкова и Ян Геел, на която са присъствали главният архитект на София Здравко Здравков, председателите на постоянните комисии към Столичния общински съвет по устройство на територията и по екология - Силвия Христова и Лорита Радева.Поканих архитект Ян Геел да консултира изработването на дългосрочната визия за развитие на София като зелен град с културно-историческо наследство, е казала кметът Фандъкова.С това София се нарежда до Ню Йорк, Лондон, Москва и десетки градове из целия свят, потърсили услугите на "Ян Геел Архитекти". Дългогодишните изследвания на датчанина върху градския живот и добрите обществени пространства дават резултат в днешния вид на Копенхаген, който има една от най-дългите пешеходни зони в града и редовно се нарежда начело в класации за качество на живот. "Градове за хората" се първата книга на Геел на български език, която бе представена вчера в Софийската градска художествена галерия. Той е заявил, че е налице желание и воля от ръководството на Столичната община за визия за града, с която да се подобрят условията на живот.Датският архитект ще консултира Столичната община в изработването на дългосрочна визия за подобряване на градската среда и за гарантираното развитие на София като зелен град. Работата ще подпомогне планирането и създаването на зелени и качествени публични пространства със запазване на културно-историческия облик на София.


title: AT&T договори да купи Time Warner за над $80 млрд.

maintext:
AT&T за евентуални съвместни действия или сливане, но след това са решили само да наблюдават внимателно отстрани хода на преговорите.
HBO и CNN, fкито студиото Warner Bros и редица апетитни медийни активи.
DirecTV
$48.5
AT&T, защото тя вече има $120 млрд. нетен дълг към 30 юни.
Първите реакции на пазарите оценяват негативно решението на телекома и вдигнаха с 8% стойността на Time Warner до около
$80
Twenty-First Century Fox.
Американската телекомуникационна компания AT&T постигна споразумение да придобие медийния гигант Time Warner, като сделката може да бъде обявена още в събота.Според "Уолстрийт джърнъл" оценката на акциите на Time Warner е в рамките на 105-100 долара за акция и бордовете на двете компании се очаква да се съберат в следващите часове и да одобрят сделката.Според източници на изданието половината от стойността, надхвърляща 80 милиарда долара, ще бъде платена в брой."Уолстрийт джърнъл" съобщи по-рано днес, че за трета голяма компания около тази сделка. Източници на изданието казват, че от Apple са потърсили контакт с"Ройтерс" твърди, че общата сума е от порядъка на 85 млрд. долара и че това ще е най-голямата сделка за годината. С нея телекомът ще получи контрол над телевизионни канали катоAT&T, която традиционно се занимава с предоставяне на мобилни телефонни услуги и широколентов интернет, вече се превърна в ключов играч на медийния сектор с купуването през 2015г. на сателитния доставчикзамлрд.Агенцията твърди още, че телекомът има само 7.2 млрд. долара в брой, така че ще трябва да вземе банков кредит. Това може да се отрази на кредитния рейтинг на$73 млрд.През 2014г. изпълнителният директор на Time Warner Джеф Бюкс отхвърли оферта замлрд. от